Diari Oficial de la Generalitat Valenciana


Sumari del DOGV 9647, del 25-07-2023 (2023/7786)

RESOLUCIÓ de 18 de maig de 2023, del director general de Qualitat i Educació Ambiental, per la qual es formula declaració d'impacte ambiental del Projecte d'ampliació granja porcina d'engreixament, parcel·la 746 del polígon 15, del terme municipal d'Utiel (València). Expedient: (1634786) 102/2020/AIA.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9647

Data del DOGV
:   25-07-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/7786


Data del document
:   18-05-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 18 de maig de 2023, del director general de Qualitat i Educació Ambiental, per la qual es formula declaració d'impacte ambiental del Projecte d'ampliació granja porcina d'engreixament, parcel·la 746 del polígon 15, del terme municipal d'Utiel (València). Expedient: (1634786) 102/2020/AIA. [2023/7786]  
«Declaració d'impacte ambiental  
Expedient: (1634786) 102/2020/AIA.  
Títol: Ampliació granja porcina d'engreixament.  
Promotora: Ana Carmen Fernández Llahosa.  
Òrgan substantiu: Servei de Prevenció i Control Integrat de la Contaminació.  
Ref. Òrgan substantiu: 085/20 IPPC FMH.  
Localització: Parcel·la 746 del polígon 15 d'Utiel (València).  
  
Antecedents i descripció del projecte  
Com a antecedents, l'explotació inicial va obtindre declaració d'impacte ambiental favorable condicionada en data 1 de febrer de 2007 (exp.: 247/06/AIA). Aquesta explotació es va inscriure en el registre d'explotacions ramaderes amb el número ES602484240909 i comptava amb una capacitat de 1.014 places. Posteriorment, es va projectar una ampliació consistent en la construcció d'una nova nau per a augmentar la capacitat total fins a les 2.500 places. Aquesta ampliació va obtindre declaració d'impacte ambiental condicionada en data 22 de desembre de 2016 (exp.: 53/16/AIA).  
Ana Carmen Fernández Llahosa promou un projecte d'ampliació de l'explotació porcina d'engreixament de porcs, que passa de les 2.500 places actuals a 5.380 places, en la parcel·la 746 del polígon 15 del terme municipal d'Utiel (València), com a resultat de l'agrupació de les parcel·les 279, 310 i 311. Per a això, es construiran dues noves naus de 1.280,84 m², amb una capacitat de 1.440 places de porcí cadascuna.  
  
La parcel·la on es construiran les noves naus té una superfície de 44.329 m² i està situada a uns 4 km dels nuclis urbans més pròxims. S'accedeix des d'un camí que parteix de la carretera N-330 i compta amb 8 construccions de diferents grandàries, i és el total de la superfície construïda de 2.705,14 m². Segons l'informe urbanístic municipal, la parcel·la se situa en sòl no urbanitzable-zona agrícola (zona XIII) l'ús actual de la qual és el de cultiu de secà.  
La construcció de les naus es realitzarà mitjançant pòrtics de formigó, amb tancaments de plaques de formigó prefabricat o de termoargila. Les cobertes seran de xapa lacada i comptaran amb fumerals centrals per a ventilació. El sistema de ventilació es completa amb finestres abatibles dotades de tela gabial. Els corrals es dividiran en quatre files separades per dos corredors centrals i disposaran de 8 fosses amb solera de formigó per a l'emmagatzematge de purins, de 864 m³ de capacitat.  
  
En l'exterior de les naus s'instal·laran les sitges de pinso per a l'alimentació dels animals. Amb l'ampliació, es preveu un consum de 10.760 kg/dia de pinso, la qual cosa suposa 3.927,40 t/any, ajustant els nivells de proteïna a les necessitats dels animals a fi de reduir la quantitat de nitrogen excretat. Les naus no compten amb calefacció ni amb il·luminació artificial. Per a cobrir les necessitats de distribució de l'alimentació automàtica en les naus es disposa de dos grups electrògens amb un consum estimat de 6.000 litres de gasoil per any que s'incrementarà a 12.000 litres a l'any amb l'ampliació proposada.  
  
Les necessitats d'aigua es deuen al consum dels animals, la neteja de les instal·lacions, al manteniment del gual de desinfecció i al consum en lavabos i vestidor. L'aigua prové d'un pou propi per al qual l'òrgan de conca ha concedit l'aprofitament màxim anual de 13.681 m³ amb destinació a ús ramader. Per a disminuir les pèrdues d'aigua de beguda s'utilitzaran abeuradors de cassoleta.  
Les noves instal·lacions comptaran amb fosses interiors per a l'emmagatzematge de purins amb una capacitat de 864 m³ cadascuna. En total, comptant amb les fosses de les naus existents, la capacitat d'emmagatzematge de purins de la granja serà de 3.267 m³. Aquestes fosses interiors compten amb un sistema de desguàs a través d'una canonada de PVC connectada directament a una xucladora per al buidatge. La instal·lació no compta amb una fossa exterior per a emmagatzemar els purins.  
Els principals subproductes generats en la granja són els purins i els cadàvers dels animals.  
S'espera una producció de 11.567 m³/any de purins que contindran 39.005 kg de nitrogen. Aquests purins, juntament amb les aigües residuals procedents del lavabo, s'empraran com a adob en camps de cultiu. L'aplicació d'aquests purins es realitzarà mitjançant el sistema de tanc amb aspersor de tipus papallona, amb enterrament simultani per a minimitzar pèrdues a l'atmosfera de nitrogen amoniacal i evitar olors.  
Les restes dels cadàvers dels animals seran emmagatzemats en un contenidor hermètic i posteriorment retirats per una empresa especialitzada. La instal·lació compta amb un contenidor de cadàvers de 900 litres de capacitat.  
En el sistema productiu triat es reben els animals en l'explotació amb un pes mitjà d'entre 18 i 20 kg i abandonen la instal·lació quan arriben als 100 kg, després d'engreixar durant 120-130 dies. Està previst que es realitzen 2,4 cicles anuals. Després de cada cicle d'engreixament es netegen les instal·lacions. Amb l'ampliació projectada s'allotjaran un màxim de 5.380 porcs.  
Com a resultat de l'activitat productiva es preveu una emissió total en la granja de 14.538,15 kg de NH3/any i de 8.070 kg de CH4/any.  
  
  
Tramitació administrativa  
En data 1 d'octubre de 2020, el Servei de Prevenció i Control Integrat de la Contaminació va sol·licitar a aquest òrgan ambiental el pronunciament sobre la suficiència i idoneïtat de la documentació aportada, relativa a l'expedient de sol·licitud d'autorització ambiental integrada, d'acord amb l'article 28 de la Llei 6/2014, de 25 de juliol, de la Generalitat, de prevenció, qualitat i control ambiental d'activitats en la Comunitat Valenciana, i va adjuntar la documentació següent:  
  
- Projecte bàsic d'autorització ambiental integrada.  
- Estudi d'impacte ambiental.  
- Documentació complementària: Certificat de compatibilitat urbanística, informe LOTUP, informe de patrimoni, memòria de sol·licitud d'increment d'aigua de pou, assegurança de retirada de cadàvers, contracte de retirada residus i cartilla ramadera.  
- Plànol núm. 3 ubicació de grups electrògens i contenidor de cadàvers.  
- Declaració responsable del tècnic competent projectista.  
- Resum no tècnic.  
- Documentació relativa a la gestió de fems i al compromís d'acceptació de purins.  
- Justificació de tramitació de l'increment d'aigua.  
- Fitxes CAPCA.  
- Memòria i quadre MTD.  
En data 18 de març de 2021, l'òrgan ambiental va remetre un informe de suficiència ambiental en el qual es requeria la remissió de diferents informes i l'esmena d'alguns aspectes de l'estudi d'impacte ambiental i del projecte d'autorització ambiental integrada.  
Amb data 20 de maig de 2021, el Servei de Prevenció i Control Integrat de la Contaminació va remetre un escrit, al qual va adjuntar la documentació requerida següent i va sol·licitar un pronunciament sobre la suficiència i idoneïtat d'aquesta:  
- Escrit d'esmena per al Servei d'Avaluació d'Impacte Ambiental.  
  
- Escriptura d'agrupació parcel·les en la 311.  
- Informe OPH de la CHX, de data 26 d'octubre de 2020.  
- Informe de parcel·la 310, sol·licitat per a arqueologia. Justificant de la petició d'informe.  
- Informe favorable agricultura i per a la resta d'elements, de data 27 de maig de 2020.  
- Declaració responsable pòlissa gestió cadàvers.  
- Plànols fosses.  
- Annex de Pla de gestió de purins. Compromisos d'acceptació. Parcel·les agrícoles en Excel.  
- Informe suficient de l'Ajuntament Utiel.  
- Informe CHX favorable condicionat, de data 26 de novembre de 2020.  
- Informe de l'OCAPA suficient.  
Amb data 19 de novembre de 2021, el Servei de Prevenció i Control Integrat de la Contaminació remet un escrit i hi adjunta una nova documentació relativa a la concessió d'aigua de pou per part de la CHX i sol·licitant un pronunciament sobre la suficiència i idoneïtat d'aquesta.  
En data 4 de gener de 2022, l'òrgan ambiental va remetre un informe a l'òrgan substantiu sobre la suficiència documental.  
En data 20 de febrer de 2023, el Servei de Prevenció i Control Integrat de la Contaminació va traslladar a aquest òrgan ambiental la sol·licitud d'avaluació d'impacte ambiental ordinària del projecte, i hi va adjuntar la documentació següent:  
- Sol·licitud de la promotora de l'autorització ambiental integrada que inclou una sol·licitud d'avaluació ambiental.  
- Justificació de la bassa exterior.  
- Informe favorable de la Direcció General de Cultura i Patrimoni, de data 13 de gener de 2023.  
- Certificat d'agrupament de parcel·les.  
- Informació pública: Anunci publicat i diligència de finalització del termini sense que s'hagen presentat al·legacions.  
D'acord amb el certificat remés, l'òrgan substantiu va realitzar la informació pública de l'expedient mitjançant un anunci en el DOGV de 17 de desembre de 2021. Durant el període d'informació pública no es van presentar al·legacions. Així mateix, s'ha remés una còpia dels informes recaptats durant el procediment:  
- Direcció General de Cultura i Patrimoni, de data 7 de febrer de 2019 (ref.: 2018/1241-V (0489P.18)), en el qual s'informa favorablement sobre els efectes patrimonials del projecte de construcció de l'explotació porcina. En data 13 de gener de 2023, s'emet nou informe arran de l'agrupació parcel·lària, en què s'indica que la construcció no afecta cap BIC o bé de rellevància local ni s'han localitzat evidències d'interés arqueològic, etnològic ni paleontològic.  
- Ajuntament d'Utiel, de data 14 de gener de 2020 (ref..: RJZ 0558/4433 EZO/iha), en el qual s'indica que l'ampliació de la granja és compatible amb el planejament municipal.  
- Direcció Territorial de la Conselleria d'Agricultura, Desenvolupament Rural, Emergència Climàtica i Transició Ecològica, de data 7 d'abril de 2020 (ref.: 46/020/20L-MG/mt), que inclou l'informe veterinari favorable de la secció de producció i sanitat animal i l'informe favorable de la secció de sòl no urbanitzable, en el qual s'informa favorablement l'ampliació de l'explotació porcina fins a les 5.380 places.  
- Oficina de Planificació Hidrològica, de data 26 d'octubre de 2020 (Ref.: 4165/2019 (2019CP0200)), referent a la concessió d'aigües subterrànies en el terme municipal d'Utiel. D'aquest informe cal destacar que se sol·liciten recursos de la massa d'aigua subterrània de Requena-Utiel des d'una única captació (pou) a causa de l'augment de caps de bestiar fins a les 5.380 places, amb un volum màxim de fins a 15.000 m³/any.  
En data 9 de novembre de 2021, la Confederació Hidrogràfica del Xúquer emet una resolució, per la qual s'atorga a l'explotació l'aprofitament d'un volum màxim anual de 13.681 m³ d'aigua amb destinació a ús ramader.  
  
Consideracions ambientals  
L'estudi d'impacte ambiental no conté un estudi d'alternatives pròpiament dit, ja que, en tractar-se d'un projecte d'ampliació d'una explotació de porcí existent, la instal·lació se situarà pròxima a la resta de naus en producció. S'ha triat una ubicació dins de la parcel·la que permet aprofitar al màxim la resta de la superfície i mantindre-la com a terreny de cultiu d'ametlers.  
L'espai natural protegit més pròxim a l'àmbit de l'actuació són la zona d'especial conservació (ZEC) i el lloc d'interés comunitari (LIC) Sierra del Negrete (ES5233009), situat a quasi 6 km. A causa d'aquesta distància no s'esperen efectes rellevants sobre aquest espai. De la mateixa manera, l'explotació no afecta cap altra figura de protecció ambiental regulada per la Llei 11/1994, d'espais naturals protegits de la Comunitat Valenciana. Una vegada consultat el Banc de dades de biodiversitat, en les quadrícules 1 x 1, no apareixen registres d'espècies considerades prioritàries.  
El Pla hidrològic de la demarcació hidrogràfica del Xúquer ha declarat en mal estat quantitatiu la massa d'aigua subterrània 080.133 Requena-Utiel. Segons consta en el seu informe: «Amb la finalitat de donar una solució als usuaris d'aquesta massa d'aigua i recuperar el bon estat d'aquesta, el pla hidrològic planteja diferents actuacions a curt i mitjà termini. Entre aquestes, cal destacar l'establiment d'una reserva de recursos subterranis de 6,5 hm³/any…». A causa d'aquesta reserva d'aigua establida, la CHX considera la concessió sol·licitada, d'un volum màxim anual de 13.681 m³/any, per a ús ramader i domèstic, compatible amb el Pla hidrològic de la demarcació del Xúquer en la mesura que s'atorgue a càrrec de la reserva de 0,5 hm³/any per als creixements industrials de la zona, demanda que forma part de la reserva de 6,5 hm³/any.  
Ha de tindre's en consideració que la localitat d'Utiel està inclosa en els municipis designats com a zones vulnerables a la contaminació de les aigües per nitrats procedents de fonts agràries, segons el Decret 86/2018, de 22 de juny, del Consell.  
L'activitat es desenvolupa en sòl no urbanitzable comú i, d'acord amb el certificat de compatibilitat urbanística, és compatible amb el plantejament vigent. A més, l'ampliació proposada es manté dins dels límits de la tanca perimetral existent. Segons el PATFOR, l'emplaçament del projecte no afecta terreny forestal.  
Segons l'informe de la Direcció General de Cultura i Patrimoni, l'ampliació de la instal·lació no suposa afecció al patrimoni cultural i no afecta cap BIC ni cap bé de rellevància local.  
Durant la fase de construcció, s'estima que els principals impactes produïts per l'activitat incidiran en la qualitat de l'atmosfera, per culpa, principalment, de la pols, del soroll i dels gasos generats per la maquinària; en el sòl i en les aigües subterrànies, per la possible filtració dels hidrocarburs i olis procedents del manteniment de maquinària en la parcel·la; sobre la vegetació circumdant, per l'oclusió dels estomes a causa de la pols generada; sobre la fauna, a causa del soroll de la maquinària i a l'eliminació dels hàbitats vegetals terrestres; i sobre el paisatge, a causa de la transformació del paisatge natural per la construcció de les naus.  
S'estima que, amb l'aplicació de mesures preventives i correctores proposades, els possibles impactes seran, la major part, temporals i reversibles. Per a minimitzar el risc de contaminació de sòls i aigües, en l'estudi d'impacte ambiental es proposa no realitzar cap tipus d'activitat de manteniment de la maquinària en la parcel·la, i aquesta es durà a terme en un taller autoritzat. Per a reduir en la mesura del possible les emissions de pols, es realitzaran regs periòdics, s'evitaran apilaments de terra innecessaris i es mantindrà la maquinària que s'empre en bon estat. A les mesures recollides en l'estudi d'impacte ambiental cal afegir les següents: els apilaments de terra que s'efectuen, ho faran al resguard del vent i els materials d'excavació, que es generen com a excedents de l'execució estricta de l'obra, es gestionaran d'acord amb l'Ordre APM/1007/2017, de 10 d'octubre, sobre normes generals de valorització de materials naturals excavats per a utilitzar-los en operacions de farciment i obres diferents d'aquelles en les quals es van generar o, si no és així, seran entregats a un gestor autoritzat. D'altra banda, per a reduir l'impacte sobre la fauna de la zona, en la tanca perimetral de l'explotació no s'utilitzarà filferro d'arç. Finalment, per a reduir l'impacte sobre el paisatge, la tipologia, la geometria, la composició, els materials i les tonalitats cromàtiques de les construccions seran concordes a les tradicionals per a aquesta mena de construccions en aquesta zona.  
  
Durant la fase de funcionament de l'explotació, els impactes més rellevants produïts per l'activitat poden afectar el sòl, les aigües subterrànies, el paisatge i l'atmosfera.  
Per a reduir el risc de contaminació del sòl i de les aigües subterrànies per la filtració del fem, el retirarà per una empresa autoritzada després de cada cicle d'engreixament, i s'evitarà així el seu emmagatzematge en l'explotació. A fi de disposar d'un lloc d'emmagatzematge del fem, en compliment de l'article 55 de la Llei 6/2003, de 4 de març, de la Generalitat, de ramaderia de la Comunitat Valenciana, i de l'article 9 el Reial decret 306/2020, d'11 de febrer, pel qual s'estableixen normes bàsiques d'ordenació de les granges porcines intensives, per a la gestió de purins, s'ha de projectar una bassa exterior coberta per a emmagatzemar la producció almenys de 3 mesos, impermeabilitzada i estanca. En les noves naus es col·locaran piezòmetres, aigües avall de les naus, per a detectar possibles fugides.  
Així mateix, una vegada executada l'obra, la promotora haurà de presentar davant l'òrgan substantiu un certificat signat per un tècnic competent, en el qual es garantisca l'estanquitat i la impermeabilitat total tant de la solera de les naus com de la solera del femer. En el llibre de registre de l'explotació s'anotaran totes les retirades de fem que es produïsquen, s'identificarà l'empresa que realitza la retirada, la quantitat de fem i la data de retirada. Aquest llibre estarà actualitzat i a la disposició de l'autoritat substantiva o ambiental sempre que aquestes el requerisquen.  
La gestió dels purins es realitzarà mitjançant la valorització agronòmica. La propietària manifesta la intenció d'aplicar els purins en camps propis i cedits. S'adjunta a l'estudi d'impacte ambiental un pla de gestió de purins en el qual es justifica la disposició de 505,34 hectàrees de terrenys en els quals aplicar aquests purins. Es tracta, majoritàriament, de terrenys dedicats al cultiu de la vinya (351,18 ha) i l'ametler (110,54 ha), i en menor mesura al cereal (31,13 ha) i a l'olivera 10,19 ha), situats en els termes municipals d'Utiel, Requena i Caudete de las Fuentes. Existeix una xicoteta porció dels terrenys ocupada per pastures en els quals no es realitzarà aplicació de purins.  
Cal indicar que el nitrogen aplicat no consumit pels cultius és susceptible de ser arrossegat al subsol i contaminar les aigües subterrànies. Ajustar la dosi màxima de nitrogen que s'aplique segons les necessitats dels cultius d'acord amb les taules V al VIII del Codi de bones pràctiques agràries de la Comunitat Valenciana (CBPACV) establit en l'Ordre 10/2018, de 27 de febrer, de la Conselleria d'Agricultura, Medi Ambient, Canvi Climàtic i Desenvolupament Rural, es preveu el risc de contaminació per nitrats de les aigües subterrànies.  
  
El pla de gestió de purins aportat ajusta aquestes dosis per a cadascun dels cultius: 100 Kg N/ha/any per a la vinya, 80 Kg N/ha/any per a l'ametler i l'olivera, i 70 Kg N/ha/any per al cereal. Es portarà al dia un registre documental relatiu a la producció i gestió del purí en el qual queden registrades les dates, les quantitats i les parcel·les on s'aplique, i s'adoptarà el Codi de bones pràctiques agràries de la Comunitat Valenciana (CBPACV).  
El pla de gestió de purins estableix una sèrie d'indicacions que hauran de ser observades per la promotora:  
- No s'hauran d'aplicar purins durant els mesos més freds d'hivern. L'aplicació serà rotativa entre els terrenys disponibles.  
- S'hauran de respectar distàncies mínimes entre les parcel·les en les quals es realitzarà l'aplicació dels purins i la resta dels elements presents en l'entorn (altres explotacions, nuclis urbans, zones de captació d'aigua, masses d'aigua superficial, etc.).  
- S'utilitzarà maquinària adequada per a aplicar-lo de manera homogènia i uniforme, que l'injecte i l'enterre al mateix temps, i s'eviten pèrdues de nitrogen amoniacal i la producció de males olors.  
  
Quant a l'afecció sobre el paisatge, com a mesura d'integració paisatgística es proposa col·locar una pantalla vegetal formada per ametlers. Aquesta plantació perimetral evitarà, a més, la transmissió de sorolls, olors i insectes. Els tancaments s'acabaran amb una coloració i materials concordes a l'arquitectura tradicional de les explotacions ramaderes de la zona.  
Per a reduir els efectes de la producció de males olors i de les emissions a l'atmosfera l'estudi d'impacte ambiental preveu, com a mesura correctora de caràcter general, el manteniment de la ventilació natural a través de fumerals i entrades d'aire laterals. Els principals gasos emesos a l'atmosfera produïts en les instal·lacions porcines, a causa de l'emmagatzematge de purins, són el metà (CH4) i l'amoníac (NH3). Atés que la coberta de les fosses interiors consisteix en el mateix engraellat de les corraletes, es recomana el transvasament dels purins cap a la bassa exterior que haurà de comptar amb una coberta flotant de polipropilè. La utilització de pinso granulat i del sistema d'alimentació automàtic de circuit tancat reduirà la generació de pols i l'impacte corresponent sobre la qualitat de l'aire. L'activitat de la instal·lació s'inclou en el catàleg d'activitats potencialment contaminadores de l'atmosfera, recollit en la Llei 34/2007, de 15 de novembre, de qualitat de l'aire i protecció de l'atmosfera.  
  
Les restes dels cadàvers dels animals seran emmagatzemats en un contenidor estanc. L'explotació disposarà en tot moment de l'assegurança corresponent de retirada, que haurà de ser ampliada per a la nova capacitat total de l'explotació.  
Com a barreres sanitàries per a disminuir el risc de difusió de malalties, tota l'explotació es troba envoltada amb una tanca de tela metàl·lica, es col·locaran teles gabials en les noves finestres i es desinfectaran les rodes dels vehicles encarregats del transport del pinso o dels animals mitjançant un gual de desinfecció.  
  
Tots els residus especials ramaders, restes de medicaments procedents dels tractaments veterinaris aplicats, envasos contaminats i envasos dels productes de neteja i desinfecció, seran retirats i gestionats per un gestor autoritzat.  
Referent a les fonts d'energia emprades, es recomana la implantació de fonts d'energia renovables en l'explotació.  
L'estudi d'impacte ambiental inclou el programa de vigilància ambiental corresponent, que s'haurà d'aplicar durant la construcció, l'explotació i l'abandó de l'activitat. Es preveu el seguiment, entre altres, del bon estat de la maquinària, de l'absència de residus en la parcel·la en finalitzar la jornada laboral durant la fase d'obres, de la qualitat de les aigües i del tractament dels purins. També es portarà un registre dels consums d'aigua, energia i pinso. Es disposarà d'un llibre d'explotació, en el qual es registrarà el desenvolupament i l'avanç de l'activitat i qualsevol incidència de caràcter ambiental que poguera produir-se.  
Després de la vida útil de les instal·lacions, s'enderrocaran i desmantellaran. Per a garantir els usos posteriors del sòl, no haurà de quedar cap element artificial i s'haurà de restaurar el sòl afectat.  
  
Consideracions jurídiques  
El projecte està subjecte a avaluació d'impacte ambiental ordinària, d'acord amb l'article 7.1 a de la Llei 21/2013, de 9 de desembre, en concordança amb l'annex I (grup 1.a).  
L'expedient ha observat els tràmits establits en la secció 1a, capítol II del títol 2 de la Llei 21/2013, de 9 de desembre, d'avaluació ambiental, i en la resta de disposicions aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot el que s'ha exposat abans, a proposta del Servei d'Avaluació d'Impacte Ambiental i amb el vistiplau del subdirector general de Qualitat i Educació Ambiental, fent ús de les atribucions que exercisc resolc  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que siguen aplicables, el Projecte d'ampliació de granja porcina d'engreixament en 2.880 places, fins a les 5.380 places, promogut per Ana Carmen Fernández Llahosa en la parcel·la 746 del polígon 15 d'Utiel (València), sempre que aquest es desenvolupe d'acord amb el que s'estableix en l'estudi d'impacte ambiental, el projecte tècnic i la resta de documentació que consta en l'expedient i de conformitat amb les següents condicions:  
  
1. Amb caràcter previ a l'inici de l'activitat, s'haurà d'aportar a l'òrgan substantiu:  
- El contracte amb un gestor autoritzat de residus actualitzat a la nova capacitat de la instal·lació (5.380 porcs).  
- L'assegurança de retirada i destrucció de cadàvers actualitzada a la nova capacitat de la instal·lació (5.380 porcs).  
- El certificat emés per un tècnic competent en el qual es garantisca l'estanquitat i la impermeabilitat totals de les noves fosses i de la bassa exterior d'emmagatzematge de purins.  
2. Durant la fase de construcció:  
- Si durant l'execució de les obres es troben restes paleontològiques, arqueològiques o etnogràfiques, la promotora haurà de posar el fet en coneixement de la Conselleria de Cultura de manera immediata, i adoptar les mesures pertinents per a protegir-les i conservar-les, de conformitat amb el que s'estableix en els articles 63 i 65 de la Llei 4/1998, d'11 de juny, del patrimoni cultural valencià.  
- S'hauran de fer regs periòdics del terreny per a minimitzar les emissions de pols.  
- S'haurà de disposar d'una zona impermeabilitzada de manteniment de la maquinària d'obra i apilament de residus, i s'haurà de disposar d'un sistema de recollida de les possibles fugues d'olis i combustibles que es generen durant l'execució de l'obra. Els residus generats, siguen perillosos o no perillosos, s'hauran de gestionar segons la normativa vigent i a través d'un gestor autoritzat.  
- S'hauran d'executar les mesures d'integració paisatgística incloses en l'estudi d'impacte ambiental consistents en l'ús de materials i colors que harmonitzen amb l'entorn, i en un disseny constructiu d'acord amb l'arquitectura tradicional de la zona.  
- Els sòls i els altres materials naturals excavats durant les activitats de construcció, quan no s'hagen d'emprar-se en la mateixa obra, els haurà de gestionar un gestor autoritzat.  
3. S'haurà de construir una bassa exterior per a l'emmagatzematge de purins de dimensions adequades, amb solera estanca i impermeable, sistema de recollida de lixiviats i parets i coberta que impedisquen l'arrossegament de fem per la pluja.  
4. En el llibre de registre de l'explotació s'hauran d'anotar totes les retirades de fem que es produïsquen, i identificar l'empresa que realitza la retirada, la quantitat de fem i la data de retirada. Aquest llibre haurà d'estar actualitzat i a la disposició de l'autoritat substantiva o ambiental sempre que aquestes el requerisquen.  
5. La utilització de les matèries fertilitzants nitrogenades s'haurà de realitzar respectant les normes relatives a les distàncies a explotacions ramaderes, nuclis de població i cursos d'aigua i les especificacions recollides en l'Ordre 10/2018, de 27 de febrer, de la Conselleria d'Agricultura, Medi Ambient, Canvi Climàtic i Desenvolupament Rural, sobre la utilització de matèries fertilitzants nitrogenades en les explotacions agràries de la Comunitat Valenciana o altres normes sectorials aplicables. S'haurà d'aplicar, igualment, el Codi de bones pràctiques agràries de la Comunitat Valenciana (CBPACV) establit en l'ordre esmentada. L'aplicació de purins en les parcel·les de cereal només podrà realitzar-se quan es tracte de parcel·les en cultiu. No es podrà aplicar el purí en les parcel·les de cereal que s'hagen de destinar a guaret.  
6. S'haurà de considerar el pla de gestió de purins com un document dinàmic que haurà de modificar-se quan existisca un canvi de cultius o una modificació de la base territorial. La promotora haurà de tindre actualitzat la llista de parcel·les, així com el pla de gestió i haurà de quedar tot això documentat degudament i estar en possessió de promotor.  
7. El contenidor per a la recollida de cadàvers es localitzarà sobre solera de formigó amb arracada cap a l'arqueta de recollida de lixiviats.  
8. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades, i la comprovació l'eficàcia d'aquestes. La documentació haurà d'estar a la disposició de les autoritats competents.  
En els termes establits en l'article 43 de la Llei 21/2013, de 9 de desembre, la present declaració d'impacte ambiental perdrà la vigència i cessarà de produir els efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, la promotora haurà de notificar a l'òrgan ambiental el començament de les obres.  
  
Segon  
D'acord amb el que s'estableix en l'article 41 de la Llei 21/2013, de 9 de desembre:  
a. Ordenar la publicació de la present declaració d'impacte ambiental en el Diari Oficial de la Generalitat Valenciana, així com en la seu electrònica.  
b. Aquesta declaració d'impacte ambiental no serà objecte de recurs sense perjudici dels que, si escau, siguen procedents en via administrativa i judicial enfront de l'acte pel qual s'autoritza el projecte.  
  
Tercer  
L'òrgan substantiu haurà de tindre en compte degudament, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 18 de maig de 2023.- El director general de Qualitat i Educació Ambiental: Joan Piquer Huerga.»